Minstens 12 sterf tydens gasontploffing in ChinaSkermgreep uit die video Minstens 12 mense is dood en byna 140 beseer toe ŉ gaslyn Sondag in die Hubei-provinsie in China ontplof het. Reddingspogings duur voort, aldus ŉ verklaring deur die rampbestuurburo in Shiyan en dit is nie duidelik hoeveel mense moontlik nog onder puin vasgekeer is nie. Video’s deur ooggetuies wys hoe verskeie geboue inmekaar tuimel en reddingswerkers oorlewendes op draagbare wegdra. Die ontploffing het in een van die stad se groentemarkte plaasgevind waar talle inwoners besig was met inkopies of om ontbyt te eet, het ŉ ooggetuie aan die staatsbeheerde Global Times gesê. “Ek het ŉ luide knal gehoor en dadelik onder die tafel weggekruip – ek het gedink dit is ŉ aardbewing,” het ŉ man, wat ŉ klein restaurant naby die toneel besit, aan die koerant gesê. Openbare uitsaaier CCTV wys beeldmateriaal van geboue met stukkende ruite en mure wat swart gebrand het. Die ontploffing het omstreeks 06:30 plaaslike tyd (2230 GMT) plaasgevind en ŉ ondersoek is van stapel gestuur om die oorsaak te bepaal. Nywerheidsongelukke kom algemeen in China voor weens swak veiligheidstandaarde en korrupsie onder beamptes wat dit moet toepas. Die ontploffing kom ŉ dag ná agt mense dood is en drie beseer is toe giftige metielformiaat uitgelek het by ŉ chemiese aanleg in die suidwestelike stad, Guiyang.